- Շատ կարևոր մի բան է տեղի ունեցել` մեր մտավորականությունը հավաքվել է և հոգևոր Հայաստան է հռչակել: Օրերս «Նյու-Յորք թայմսում» եղավ ազդեցիկ հայերի այդ հայտարարությունը, որը հռչակեց հայության ամբողջականությունը հայկականության հիմքի վրա: Համաժողով է անցկացվել, թարգմանի կարգավիճակն է կրկին վերահաստատվել մեզանում: Թարգմանի դերը կարևորվում է ոչ միայն նեղ իմաստով: Թարգմանը հարկավոր է մարդու հոգու էությունը և ուղեղը, պահվածքը համադրելու համար: Մեծ իմաստով այսօր այդ թարգմանը մեր մտավորականությունն է, ավելի մեծ իմաստով` ամեն հայ մարդ` պայմանով, որ հայկականության շրջանակում լինի: Դա է եղել Երկիր մոլորակի վրա մեր առաքելությունը, և մենք պետք է դա վերադարձնենք: Ուրեմն` երևի Հայաստանը պետք է լինի այն առաջին երկիրը, որտեղ մարդիկ իրենց մեջ պայմանավորվածություն ձեռք բերեն, որ եթե ոչ ոք հիմա թալանով չզբաղվի, բոլորին էլ ամեն ինչ կհերիքի` ինչքան էլ Հայաստանն այսօր խղճուկ վիճակում է: Այո´, մենք այսօր ո´չ արդյունաբերություն ունենք, ո´չ գիտություն: Ամեն ինչ ավերեցինք, որովհետև ինչ-որ մեկը մեզ ասաց` եթե գիտական հիմնարկում կազինո ես սարքում, դա շատ ավելի եկամտաբեր է: Մինչդեռ գիտությունը աշխարհը ճանաչող մարդու հոգեվիճակ էր: «Հոգևոր Հայաստանը» սա հիշեցրեց, զանգակատուն հռչակվեց, որպեսզի անընդհատ հիշեցնի: